Nariadenie Komisie (ES) č. 1636/1999
z 26. júla 1999
o povolení používania nových doplnkových látok v krmivách
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o doplnkových látkach v krmivách [1], naposledy zmenenú a doplnenú nariadením Komisie (ES) č. 1411/1999 [2], a najmä na jej články 9j a 3,
(1) keďže smernica 70/524/EHS ustanovuje, že nové doplnkové látky alebo nové používanie doplnkových látok možno povoliť, s prihliadnutím na pokrok vo vedeckých a technických poznatkoch;
(2) keďže smernica Rady 93/113/ES zo 14. decembra 1993 o používaní a obchodovaní s enzýmami, mikroorganizmami a ich prípravkami vo výžive zvierat [3], naposledy zmenená a doplnená smernicou 97/40/ES [4], výnimkou zo smernice 70/524/EHS, zmocňuje členské štáty, aby povolili dočasné používanie a obchodovanie s enzýmami, mikroorganizmami a ich prípravkami;
(3) keďže novú doplnkovú látku alebo nové používanie doplnkových látok možno dočasne povoliť, ak pri najvyššom prípustnom obsahu v krmivách, nemá nepriaznivý vplyv na zdravie ľudí, zvierat alebo na životné prostredie, tiež neuškodí spotrebiteľovi zmenou vlastností živočíšnych produktov, ak jej prítomnosť v krmivách možno kontrolovať, a je odôvodnené predpokladať so zreteľom na dostupné výsledky, že priaznivo ovplyvňuje vlastnosti krmív alebo živočíšnu produkciu ak sa zapracováva do týchto krmív;
(4) keďže ustanovenia smernice Rady 89/391/EHS z 12. júna 1989 [5] na zavedenie opatrení podpory zlepšenia v bezpečnosti a zdravia pracovníkov v práci a jej príslušné osobitné nariadenia, najmä smernica Rady 90/679/EHS z 26. novembra 1990 na ochranupracovníkov s rizikom súvisiacim s vystavovaním sa biologickým činiteľom na pracovisku [6], naposledy zmenená a doplnená smernicou 97/65/ES [7], sú plne použiteľné na pracovníkov pri používaní a manipulácii s doplnkovými látkami v krmivách;
(5) keďže z preskúmania dokumentácie, predkladanej členskými štátmi v súlade s článkom 3 smernice 93/113/ES vyplýva, že určitý počet prípravkov patriacich do skupín enzýmov a mikroorganizmov možno dočasne povoliť;
(6) keďže je stanovisko Vedeckého výboru pre výživu zvierat ohľadne neškodnosti týchto prípravkov priaznivé;
(7) keďže opatrenia ustanovené v tomto nariadení sú v súlade so stanoviskom Stáleho výboru pre krmivá,
PRIJALA TOTO NARIADENIE:
Článok l
Prípravky patriace do skupiny "Enzýmy" uvedené v prílohe I tohto nariadenia možno povoliť podľa smernice 70/524/EHS ako doplnkovú látku vo výžive zvierat za podmienok ustanovených v prílohe I tohto nariadenia.
Článok 2
Prípravok patriaci do skupiny "Mikroorganizmy" uvedený v prílohe II tohto nariadenia možno povoliť podľa smernice 70/524/EHS ako doplnkovú látku vo výžive zvierat za podmienok ustanovených v prílohe II tohto nariadenia.
Článok 3
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 26. júna 1999